MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Rinneadh foráil le Rialachán (AE) Uimh. 1386/2011 ón gComhairle maidir leis na dleachtanna Comhtharaife Custaim uathrialaitheacha ar allmhairí táirgí tionsclaíocha áirithe isteach sna hOileáin Chanáracha a chur ar fionraí go sealadach. Baineann na hOileáin Chanáracha leis na Réigiúin is Forimeallaí san Aontas Eorpach, a bhféadfar bearta speisialta a fhoráil ina leith, de bhun Airteagal 349 den Chonradh ar Fheidhmiú an Aontais Eorpaigh (CFAE) chun na míbhuntáistí eacnamaíocha a mbíonn na réigiúin sin thíos leo mar gheall ar a suíomh geografach a shárú.

‑Na bearta dá bhforáiltear i Rialachán (AE) Uimh. 1386/2011 ón gComhairle, arbh é ab aidhm leo iomaíochas na noibreoirí eacnamaíocha áitiúla a neartú agus ar an gcaoi sin, fostaíocht níos cobhsaí a áirithiú ar na hoileáin sin, rachaidh na bearta sin in éag an 31 Nollaig 2021. In Aibreán 2021, d’iarr rialtas na Spáinne go gcuirfí síneadh leis an bhfionraí ar na dleachtanna Comhtharaife Custaim uathrialaitheacha i gcás roinnt táirgí. De réir na hiarrata, na srianta atá ar an réigiún, ar srianta struchtúracha agus buana iad, tá baint go fóill acu leis an iargúltacht, le beagmhéid an mhargaidh agus le hilroinnt an réigiúin. I ngeall ar na srianta sin, tá costas táirgthe agus iompair níos airde, agus costais chomhshaoil níos airde i gcás na nOileán Canárach. Níl siad in ann ach oiread an tairbhe chéanna a bhaint as an domhandú agus atá réigiúin eile Eorpacha. Beartaítear leis an scéim fionraíochta a iarradh na srianta sin ar mhargadh na nOileán Canárach a laghdú.

Ina theannta sin, sa chomhthéacs céanna, d’iarr údaráis na Spáinne go gcuirfí na dleachtanna Comhtharaife Custaim uathrialaitheacha ar fionraí i gcás seacht gcinn de chatagóirí táirgí nua a thagann faoi chóid AC 3903 19, 5603 94, 5604 10, 7326 90, 7607 20, 8441 40 agus 8479 90.

•Comhsheasmhacht le forálacha beartais atá sa réimse beartais cheana

Sa Teachtaireacht ó 2017 maidir le ‘Comhpháirtíocht straitéiseach neartaithe athnuaite leis na réigiúin is forimeallaí san Aontas’, sonraítear go bhfuil dúshláin mhóra roimh na réigiúin is forimeallaí i gcónaí, agus gur dúshláin bhuana cuid mhór díobh sin. Sa Teachtaireacht sin, cuirtear i láthair cur chuige an Choimisiúin maidir le tacú leis na réigiúin sin i leith a sócmhainní uathúla a fhorbairt agus earnálacha nua a shainaithint chun gur féidir fás agus fostaíocht a chruthú.

Sa chomhthéacs sin, is é is aidhm don togra seo tacú leis an réigiún is forimeallaí den Spáinn maidir lena shócmhainní a fhorbairt chun fás agus cruthú fostaíochta a chur chun cinn san earnáil áitiúil. Leis an togra seo forlíontar an Clár de Roghanna a bhaineann go sonrach le hIargúltacht agus le hOileánacht (POSEI), clár atá dírithe ar thacaíocht le haghaidh na príomhearnála agus táirgeadh amhábhar, an Ciste Eorpach Muirí agus Iascaigh (CEMI) agus maoiniú Leithdháileadh Sonrach Breise Chiste Forbraíochta Réigiúnaí na hEorpa (CFRE).

Baineann na hOileáin Chanáracha tairbhe as bearta comhchosúla eile (laghduithe taraifí uathrialaitheacha), mar shampla, déantar foráil le Rialachán (AE) 2020/1785 ón gComhairle an 16 Samhain 2020 maidir le taraif-chuótaí uathrialaitheacha a oscailt le haghaidh allmhairí táirgí iascaigh áirithe isteach sna hOileáin Chanáracha. Thairis sin, baineann an réigiún is forimeallaí tairbhe as díolúintí ó cháin AIEM nó as laghduithe páirteacha uirthi dá bhforáiltear le Cinneadh (AE) 2020/1792 ón gComhairle an 16 Samhain 2020.

•Comhsheasmhacht le beartais eile de chuid an Aontais

Tá an togra seo i gcomhréir le beartais an Aontais, go háirithe a mhéid a bhaineann le beartas ginearálta na réigiún is forimeallaí agus na beartais i réimse na trádála idirnáisiúnta, na hiomaíochta, an chomhshaoil, na fiontraíochta, na forbartha agus an chaidrimh sheachtraigh.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is é Airteagal 349 CFAE bunús dlí an togra seo. Cuirtear ar chumas na Comhairle leis an bhforáil sin, agus srianta struchtúracha sóisialta agus eacnamaíocha na réigiún is forimeallaí den Aontas á gcur san áireamh (lena n‑áirítear a n‑iargúltacht, a n‑oileánachas, an beagmhéid atá orthu, a dtopagrafaíocht agus a n‑aeráid achrannach mar aon lena spleáchas eacnamaíoch ar líon beag táirgí) bearta sonracha a ghlacadh le cur i bhfeidhm na gConarthaí maidir leis na réigiúin sin a oiriúnú. Baineann na bearta sin le réimsí áirithe, lena n-áirítear, i measc nithe eile, beartais chustaim agus trádála.

•Coimhdeacht (i gcás inniúlacht neamheisiach)

Baineann an togra le hinniúlacht eisiach an Aontais. Dá bhrí sin, níl feidhm ag prionsabal na coimhdeachta.

•Comhréireacht